
Mavi Marmara A Gáza-Flottila incidens nemzetközi jogi aspektusai

A dolgozatom a 2010-ben történt esetet dolgoz fel, amelyben két török szervezet, hat hajóból álló flottillája kísérelte meg áttörni az Izrael által felállított blokádot, mely hajóraj segélyrakományt szállított volna a Gáza-övezetben élők számára. Mivel az előzetesen bejelentett ellenőrzést megtagadták, így izraeli kommandósok szálltak a fedélzetre. A segélyszállítmány célba juttatása véres küzdelembe torkollott, amely során kilencen életüket vesztették és sokan megsérültek.
A munkám öt nagy részre tagolható, amelyben igyekszem rávilágítani azokra a szempontokra, amelyek nemzetközi jogilag relevánsnak tekinthetők az érintett ügy kapcsán.
Az első érdemi részben előzmények fejezetcím alatt bemutatásra kerül a két érintett ország múltbéli kapcsolata valamint Izrael és Palesztina viszonya, illetőleg a palesztin autonómia. Mindezek érintése nélkül nehezen érthetők meg az incidens kiváltó okai és következményei.
A második részben valamennyi érintett szervezet elemzésére teszek kísérletet illetve ebben a fejezetben részletesen is bemutatom az incidenst és a lehetséges felelősöket is számba veszem.
A következő nagy egységben az incidens nemzetközi jogi aspektusait mutatom be: menekültügy, tengeri blokád és a tengerjog, diplomácia, kombattánsi és civil státusz, a nemzetközi fegyveres összeütközés, valamint az ügy kivizsgálására létrehozott bizottságok munkáját, következtetéseit.
A dolgozatom záró részében egy lehetséges Nemzetközi Bíróság általi döntést kívánok bemutatni, amelyben – de lege ferenda – saját álláspontom ismertetem.
Az incidens számos nemzetközi jogi és politikai relevanciával rendelkezik. Az eset feldolgozása során angol és török nyelvű szakirodalmat használtam fel a dolgozatom hitelessége érdekében. A téma jelentőségére utalva megjegyezném, hogy a Közel-Keleten folyó „harcok” érintik az egész nemzetközi közösséget és arra ösztönzik, hogy mihamarabbi megoldásokat találjon az ügyek érdemi rendezése érdekében. 



